

VLADA REPUBLIKE HRVATSKE

Zagreb, 24. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog rješenja o odobrenju sredstava na teret Proračunske zalihe  Državnog proračuna Republike Hrvatske za 2024. godinu |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**KLASA:**

**URBROJ:**

**Zagreb,**

Na temelju članka 66. stavka 1. Zakona o proračunu (Narodne novine, br. 144/21) Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. godine donijela

**R J E Š E N J E**

**o odobrenju sredstava na teret Proračunske zalihe**

**Državnog proračuna Republike Hrvatske za 2024. godinu**

Na teret Posebnog dijela Državnog proračuna Republike Hrvatske za 2024. godinu (Narodne novine, br. 149/23), Razdjela 025 Ministarstvo financija, Glave 02506 Ministarstvo financija - ostali izdaci države, Aktivnosti A539019 Proračunska zaliha, skupine 38 Ostali rashodi, odobrava se Splitsko-dalmatinskoj županiji iznos od 3.194.279 eura za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave 5. listopada 2024. godine na području Općine Podgora.

Odobreni iznos sredstava za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave isplatit će se Splitsko-dalmatinskoj županiji, kao primatelju sredstava, jednokratno, a ista je dužna dodijeljena sredstva utrošiti u roku od godine dana od dana primitka sredstava sukladno kriterijima koje županija utvrdi.

Primatelj sredstava dužan je Ministarstvu financija dostaviti izvješće o zakonitom, namjenskom i svrhovitom utrošku sredstava isplaćenih iz proračunske zalihe najkasnije u roku od mjesec dana od isteka roka utroška sredstava. Neutrošena i nenamjenski utrošena sredstva proračunske zalihe korisnik sredstava dužan je vratiti na račun proračuna.

Za izvršenje ovog Rješenja zadužuje se Ministarstvo financija.

Dostaviti:

- Ministarstvo financija

- Splitsko-dalmatinska županija

**P R E D S J E D N I K**

## Andrej Plenković

**O b r a z l o ž e n j e**

Dana 5. listopada 2024. godine mjesto Podgora u Općini Podgora pogodila je prirodna nepogoda – poplava koja je prouzročila veliku materijalnu štetu na privatnoj i javnoj imovini te javnoj infrastrukturi. Dana 21. listopada 2024. župan Splitsko-dalmatinske županije donio je Odluku o proglašenju prirodne nepogode uzrokovane poplavom.

Stoga je Splitsko-dalmatinska županija uputila zamolbu za dodjelu žurne novčane pomoći za ublažavanje i uklanjanje posljedica prirodne nepogode uzrokovane poplavom na području Općine Podgora.

Sukladno članku 65. Zakona o proračunu (Narodne novine, br. 144/21) u državnom proračunu planirana su sredstva proračunske zalihe koja se koriste za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine. Nadalje, člankom 66. propisano je da o korištenju sredstava proračunske zalihe odlučuje Vlada Republike Hrvatske.

Slijedom navedenog, Ministarstvo financija predlaže Vladi Republike Hrvatske da Splitsko-dalmatinskoj županiji odobri sredstva iz Proračunske zalihe za 2024. godinu u iznosu od 3.194.279 eura, za hitnu sanaciju štete na stambenim objektima nužnima za život te javnoj imovini i javnoj infrastrukturi oštećenoj uslijed poplave na području Općine Podgora.